Van olyan út, amely helyesnek látszik

Január 31., szombat délután
Nem az Úr vakítja meg az embereket, nem Ő keményíti meg szívüket. Ő világosságot küld, hogy kijavíthassák hibáikat, biztos útra vezeti őket. Ennek a világosságnak az elvetése miatt vakul meg a szem, keményedik meg a szív. A folyamat sokszor fokozatos, szinte észrevehetetlen. A hívő Isten Igéjéből kapja a világosságot, valamint a menny követői vagy Lelkének ereje által – ám ha ezt a fénysugarat nem veszi figyelembe, a lelki felfogás részben eltompul, s a világosság következő megnyilatkozását már kevésbé érzékeli tisztán. Így sűrűsödik a sötétség, míg végül is éjszaka lesz a lélekben. – Jézus élete, 322. old.

Veszélyes idők járnak Isten egyházára, és a legnagyobb kockázat most az önámításban rejlik. Sokan vallják az igazságot, de vakok, ha saját veszélyeikről és hibáikról van szó. Noha elérik az istenfélelemnek azt a mértékét, melyet barátaikkal állítottak föl, közösségben élnek testvéreikkel, elégedettek, ugyanakkor egyáltalán nem ütik meg a mennyei Urunk által fölállított mértéket. Ha szívükben gonoszság lakik, nem hallgatja meg őket az Úr. Némelyeknek nemcsak szívében lakik gonoszság, hanem nyíltan hordozzák az életükben is. – Bizonyságtételek, 1. kötet, 214. old. 

Valóban szomorú híjával lenni Isten Lelke kegyességének. De még ennél is borzalmasabb, hogy habár lelkiség és Krisztus nélkül élünk, mégis igazolni próbáljuk magunkat azok előtt, akik féltenek bennünket, és azt mondjuk, hogy nem kell aggódniuk és sajnálkozniuk miattunk. Félelmetes az önámítás hatalma az ember értelmén! Micsoda vakság, ha világosságnak tartjuk a sötétet és sötétségnek a világosságot! A hű Tanú azt javasolja, hogy vegyünk tőle tűzben megpróbált aranyat, fehér ruhát és szemgyógyító írt. Az itt javasolt arany, amit tűzben próbáltak meg, a hit és a szeretet. Gazdaggá teszi a szívet, mert addig tisztították, míg salakmentes nem lett. Minél inkább próbára teszik, annál ragyogóbban csillog. A fehér ruha a jellem tisztasága, Krisztus igazi élete, életszentsége, melyet a bűnösre ruház. Ez valóban mennyei szövésű öltözék, amit csak Jézustól vásárolhatunk a készséges engedelmesség élete árán. A szemgyógyító ír a bölcsesség és a kegyelem, mely képessé tesz különbséget tennünk a gonosz és a jó között, hogy bármily álcázásban fölismerjük a bűnt. Isten szemet adott gyülekezetének, és elvárja, hogy kenjük meg azt bölcsességgel, hogy látásunk éles legyen. Sokan mégis – ha tudnák – kiszúrnák a gyülekezet szemét, mert nem szeretnék, hogy tetteik napvilágra kerüljenek, nehogy megrovás érje őket. Az Istentől nyert szemgyógyító ír éleslátást ad. Jézus a letéteményese minden kegyességnek. Ő tanácsolja: „Végy tőlem...” – Bizonyságtételek, 4. kötet 88–89. old.

Február 1., vasárnap  (  A balga ember bizalma

Sokan vannak, akik bár vallják, hogy hisznek Krisztusban, mégsem hordják az Ő igáját. Azt hiszik, hogy hordják az igát, de ha nem csapná be őket Sátán, akkor hitükhöz és azon igazságokhoz méltó gondolataik lennének, amelyeket hinni vélnek. Felismernék, hogy a Megváltó szavai különös jelentőséggel bírnak számukra: „Ha valaki énutánam akar jönni, tagadja meg magát, vegye fel az ő keresztjét, és kövessen engem.” (Mt 16:24) Ha követed Jézust, az Ő tanítványa vagy. Ha saját indítékaid, szentségtelen szíved után mégy, ezt mondod: „Uram, nem a te utaidon akarok járni, hanem a saját utamon.” – A keresztény nevelés alapelvei, 463. old.

Az izraeliták története az önámítás súlyos veszélyére tanít. Sokan nem látják, mennyire bűnös a természetük, és nem értik meg a megbocsátás kegyességét. Természetük sötétjében élnek kísértéseknek és súlyos ámításoknak kitéve. Bár távol állnak Istentől, mégis elégedettek az életükkel, noha a Mindenható elborzad a viselkedésüktől. Ők mindig harcban állnak Isten Lelkének vezetésével, különösen a feddéssel. Nem szeretik, ha zavarják őket. Időnként önzésből fakadó félelem és jó szándék tör rájuk, máskor aggályos gondolatok és meggyőződések; mégsem élnek mély lelki életet, mert nem rögzítették oda magukat az örök kősziklához. Sosem látják be, hogy szükség van a szókimondó bizonyságtételre. A bűn nem tűnik előttük undorítónak, mert nem járnak világosságban, mint ahogyan Krisztus világosságban van. – Bizonyságtételek, 3. kötet, 361. old.

A jólét közepette leselkedik a veszély. A gazdagság és a dicsőség minden korszakban veszélyeztette az alázatosságot és a lelkiséget. A nem üres poharat nehezen hordozzuk; a csordultig töltött kelyhet vigyázva kell egyensúlyban tartanunk. A szenvedés, a csapás fájdalmat okozhat, de a lelki életet leginkább a jólét veszélyezteti. Ha az ember nem veti magát alá állandóan Isten akaratának, ha nem szenteli meg az igazság, a siker biztosan felébreszti benne az elbizakodottságra való természetes hajlamot. 

Az alázat völgye – ahol az ember minden lépésénél csak Istentől várhat tanítást és eligazítást – viszonylag veszélytelen. De az a személy van a legsúlyosabb veszélyben, aki magas csúcson áll, és állása folytán bölcsnek tartják. Ő, ha nem Istenre támaszkodik, biztosan elbukik. 

A lelkünkben megengedett gőg és becsvágy megrontja életünket, mert a büszkeség és önelégültség bezárja szívünket a menny végtelen áldásai előtt. Aki célul tűzi ki az öndicsőítést, rá fog ébredni, hogy híjával van a Megváltó kegyelmének, ami igazi gazdagságot és örömöt ad. – Próféták és királyok, 59–60. old.

Senkit sem menthet meg más, hanem mindenkinek magának kell félelemmel és rettegéssel munkálnia üdvösségét. Az ördögnek sokkal nagyobb a hatalma némely igazságot valló személyen, mint gondolnánk. Krisztus helyett önzés uralkodik a szívükben. Önfejűség, önérdek, irigység, kétség zárja ki Isten jelenlétét. – Bizonyságtételek, 4. kötet, 609. old.

Február 2., hétfő  (  A bölcsek félelme

Azoknak, akik az Istentől származó bölcsességet akarják elnyerni, balgákká kell válniuk e világ bűnös ismeretében, hogy bölcsekké legyenek. Le kell hunyniuk a szemüket, hogy ne lássanak és ne tanuljanak gonoszt. Be kell zárniuk a fülüket, hogy ne hallják meg a gonoszt, és ne nyerjék el azt az ismeretet, ami beszennyezné tiszta gondolkodásukat és cselekedetüket. Vigyázniuk kell a nyelvükre is, hogy ne szóljanak romlott beszédet, nehogy álnokságot találjanak szájukban. – Boldog otthon, 404. old. 

Énok nagy műveltségű, nagy tudású ember volt. Isten különleges kinyilatkoztatásokkal tisztelte meg. Bár állandó kapcsolatban állt vele, és mindig maga előtt látta Ura nagyságát és tökéletességét, ő a legalázatosabb emberek egyike volt. Minél közelebb került Teremtőjéhez, annál mélységesebben érezte a maga gyengeségét és tökéletlenségét. 

Énokot aggasztotta az istentelenek növekvő gonoszsága, és attól félt, hogy hitetlenségük csökkentheti Isten iránti tiszteletét, ezért kerülte társaságukat. Sokat volt egyedül, és elmélkedett, imádkozott. Az Úr előtt várva igyekezett jobban megismerni akaratát, hogy azt teljesíthesse. Neki az ima a lélek légzése volt. Énok a menny légkörében élt. – Pátriárkák és próféták, 85. old.

A beszéd Isten egyik legnagyobb ajándéka. Eszköz, mely révén kifejezzük szívünk gondolatait. Ajkunkkal mondunk imát és dicséretet a Megváltónak. Szánkkal győzünk meg és engesztelünk ki valakit. Szánkkal vigasztalunk és áldunk, nyugtatjuk meg a lesújtott és megsebzett lelket. Szánkkal ismertethetjük meg másokkal is Isten kegyelmének csodáit. De kimondhatunk romlott szavaikat is, melyek kígyómaráshoz hasonlóan sebeznek...

Sátán olyan gondolatokat helyez az elmébe, amelyeket a kereszténynek sosem lenne szabad kimondania. A megvetéssel telt válasz, a keserű, szenvedélyes szavak, a durva vád mind tőle származik. Milyen sok kiejtett szó csak rosszat tesz kimondójának és hallgatójának egyaránt! A súlyos szavak a szívre hullnak, s életre keltik az ott szunnyadó legrosszabb szenvedélyeket. Akik ajkukkal tesznek rosszat, a Szentlelket szomorítják meg, mivel Isten terve ellen ténykednek. [...]

Sosem lehetsz kellően elővigyázatos abban, amit mondasz, mivel kimondott szavaid végeredményben arról árulkodnak, hogy milyen hatalom tartja ellenőrzése alatt a szívedet. Ha Krisztus lakik benne, szavaid az Ő akarata szerint átformált és csiszolt jellem szépségéről, tisztaságáról és illatáról árulkodnak. Ám ha a minden jó ellenségének az uralma alatt állsz, szavaid is az ő véleményét fogják tükrözni...

Csak Krisztus által győzhetjük le azon hajlamunkat, hogy meggondolatlan, keresztényhez nem illő szavakat szóljunk. Ha az Ő hatalma által nem hallgatunk Sátán sugallataira, szívünkben elhervad és kihal a keserűség palántája. A Szentlélek a nyelvet átalakíthatja az élet jó illatává. – In Heavenly Places, 174. old. 

Február 3., kedd  (  „Az Úrnak szeme”

Sátán igyekezett úgy feltüntetni, hogy a jónak gonosszal vegyes ismerete áldás lesz számukra. Isten valami nagy dolgot tartott vissza tőlük, eltiltva tőlük egyetlen fa gyümölcsét. Hangoztatta, hogy az Atya tiltotta meg a fogyasztásukat, mert csodálatos bölcsességet és erőt nyújtanak ezek a gyümölcsök, és így megakadályozza őket a magasabb rendű fejlődésben és a nagyobb boldogság elérésében. Kijelentette, hogy ő is evett a tiltott gyümölcsből, ennek következtében elnyerte a beszéd adományát, azért ha ők is ennének belőle, a létnek magasabb fokára emelkedhetnének, és szélesebb körű ismeretekhez juthatnának.

Az ördög azt állította, hogy nagy nyereség van a tiltott fa gyümölcsében, de azt nem árulta el, hogy őt törvényszegése miatt már levetették a mennyből. Hamisságát úgy elegyítette az igazság látszatával, hogy Éva – miután a kísértő körülhízelegte, elámította és megfosztotta józan gondolkodásától – nem vette észre a csalást. Így megkívánta, amit Isten megtiltott. Kétségbe vonta az Úr bölcsességét: ezáltal elvesztette a hitet, az ismeret kulcsát. – Előtted az élet, 24. old.

Láttam, hogy a hamis tanúság szelleme tevékenykedik, ami az igazságot hamissággá, a jóságot gonoszsággá, az ártatlanságot bűnné változtatja. Az ellenség örül Isten hitvalló népének állapota láttán. Sokan elhanyagolják lelki életüket, ők sasszemmel lesik mások bírálatának és kárhoztatásának alkalmait. Senki sem tökéletes, így könnyű jellemhibát találni bárkiben, amit aztán ellene fordíthat az irigység. „Tényekkel rendelkezünk – mondják az önjelölt bírák –, fejükre olvassuk a vádat. Ezt nem fogják tudni lemosni magukról.” Csak a kínálkozó alkalomra várnak, hogy előálljanak pletykáikkal. – Bizonyságtételek, 5. kötet, 94–95. old.

Veszélyes időket élünk. A hetednapi adventisták azt vallják, hogy ők Isten parancsolattartó népe, de közben kezdik elveszíteni a hívő lelkületüket. A menny iránti tiszteletteljes lelkület arra tanítja az embert, hogy ne a saját magába, hanem a Közbenjárójába vetett hit által szent és istenfélő módon közelítsen Alkotójához. Így maradhat az ember Isten közelében minden körülmények között. A kegyelem alanyának – az irgalom zsámolyánál esedező embernek – térdet kell hajtania az Úr előtt. Amint naponta irgalmat nyer Istentől, mindenkor hálát kell táplálnia szívében, melynek kifejezésre is kell jutnia a méltatlanul kapott ajándékokért mondott dicsérő és hálaadó szavakban. Angyalok őrizték útját egész életében, és sok fel nem ismert csapdából szabadították meg. Minden imájában fel kell ismernie a Mindenható érte végzett szolgálatát, hiszen olyan szem óvta és őrizte, ami nem alszik, és nem is szunnyad el. – Szemelvények, 2. kötet, 314–315. old.

Február 4., szerda  (  Öröm az Úrban

Lényünk törvénye, hogy gondolataink és érzéseink elmélyülnek, és nagyobb súlyt kapnak, ha kifejezzük őket. Míg a szavak gondolatokat fejeznek ki, a gondolatokat szavak követik. Ha többet beszélnénk hitünkről, ha jobban örvendeznénk a nyilvánvalóan minket érintő áldásoknak – az Úr nagy kegyelmének és szeretetének –, mélyebben hinnénk és boldogabbak lennénk. Emberi nyelv képtelen kifejezni, véges elme nem tudja felfogni, milyen áldások származnak Isten jóságának és szeretetének értékeléséből. Már itt a földön is soha ki nem apadó forráshoz hasonlíthatna örömünk, mert az a folyam táplálja, amely az Örökkévaló trónjától árad.

Akkor hát neveljük rá szívünket és nyelvünket az Atya páratlan szeretetének dicsőítésére! Szoktassuk rá lelkünket a bizakodásra, és maradjunk mindig a Golgota keresztjéről sugárzó fényben! Sohase feledkezzünk meg arról, hogy a mennyei Király gyermekei vagyunk, a seregek Urának fiai és leányai! Nála mindig megpihenhetünk.

„Az Istennek békessége uralkodjék a ti szívetekben... és háládatosak legyetek.” (Kol 3:15) Terheinket, bajainkat elfeledve dicsőítsük Jézust, amiért nevének dicsőségére élhetünk. Minden új nap új áldásai indítsák dicsőítésre szívünket szerető gondviselésének ezekért a jeleiért! Amikor reggel kinyitod a szemed, köszönd meg Istennek, hogy megőrzött az éjszaka! Köszönd meg, hogy béke van a szívedben! Reggel, délben, este áldozati füstként szálljon fel hálád a menny felé! 

Amikor valaki hogyléted felől érdeklődik, ne próbáld valami szomorú dologgal sajnáltatni magad! Ne beszélj hited kicsiségéről, fájdalmaidról és szenvedéseidről! A kísértő gyönyörködik az ilyen szavakban, mert a lehangoló dolgok említésével őt dicsőíted. Ne mondogassuk, hogy Sátán nagy hatalmával le fog győzni minket! Sokszor kiszolgáltatjuk neki magunkat azzal, hogy hatalmát hangoztatjuk. Inkább az Alkotó nagy hatalmáról beszéljünk, hogy érdekeink összefonódhassanak az Ő érdekeivel. Hirdessük Krisztus páratlan hatalmát, és beszéljünk dicsőségéről! Az egész mennyet érdekli az üdvösségünk. Isten megbízta angyalait: ezerszer ezret és tízezerszer tízezret, hogy szolgáljanak az üdvösség örököseinek. Ők óvnak bennünket a gonosztól, és visszaszorítják a sötétség hatalmait, amelyek elpusztításunkra törekszenek. Nincs-e minden pillanatban okunk a hálára, még ha viszontagságos is az utunk? – A nagy Orvos lábnyomán, 251–253. old.

Február 5., csütörtök  (  Isten egyeduralma

Isten akarata szerint a különböző vérmérsékletű embereknek is kapcsolatban kell lenniük egymással. Amikor ez megtörténik, a család minden tagja vegye komolyan a másik érzéseit és jogait. Ezekkel az eszközökkel ápolni tudják a kölcsönös megértést és türelmet, ami által csillapodik előítéletük, jellemük nyers pontjai pedig elsimulnak. Biztosíthatja az összhangot, és a különböző vérmérsékletűek keveredése mindenkinek hasznára lehet.

Ha egyesek az Üdvözítő követőinek vallják magukat, ugyanakkor szavaikban és magatartásukban nyersek, barátságtalanok és udvariatlanok, ők még nem tanultak Jézustól. A kérkedő, másokat elnyomó, hibakereső személy nem keresztény – mert a kereszténység Krisztushoz hasonlóságot jelent. Némely hitvalló testvér magatartásából annyira hiányzik a kedvesség és az előzékenység, hogy rossz színben tűnik fel mások előtt. Őszinteségében nem lehet kételkedni, becsületessége nem kérdőjelezhető meg; de őszintesége és becsületessége nem pótolja a barátság és előzékenység hiányát. A kereszténynek éppolyan rokonszenvesnek kell lennie, mint igaznak, könyörületesnek és előzékenynek, becsületesnek és őszintének.

Az udvarias tetteknek és a testvérek részéről való szelídség bárminemű elhanyagolása a családi körben – a szülőknek a gyermekekkel és a gyermekeknek a szülőkkel –, a kedves, bátorító szavak mellőzése megerősíti azokat a szokásokat, amelyek a jellemet keresztényietlenné teszik. De amikor e kicsi dolgokat teljesítik, azok hatalmas erővé válnak. Nagyméretűvé növekednek. Jó illatot árasztanak az életben, mely szent tömjénfüstként száll fel Istenhez.

[...] E gondos figyelmességek, melyek családunkban kezdődnek, túlterjednek a rokoni körön, ami az élet boldogságának tartalmát kiegészíti. Ám e kis dolgok elhanyagolása fokozza az élet keserűségét és szomorúságát. – Boldog otthon, 427–428. old.

Jézus csak akkor vállalja terheink hordozását, ha bízunk benne. Így szól: „Jöjjetek hozzám mindnyájan, akik megfáradtatok és megterheltettetek. Vessétek rám terheteket. Bízzatok, hogy én végzem el az emberi eszközök szemében lehetetlen munkát.” Az aggodalom vak, nem lát a jövőbe. De Ő kezdettől látja a véget, s minden nehézség esetén utat készített a megoldásnak. Ha Krisztusban lakozunk, mindenre lesz erőnk általa, aki minket megerősít. – Bizonyságtételek, 7. kötet, 297–298. old. 
Isten hatalmas dolgokat akar cselekedni a benne bízókért. Ma népének azért nincs nagyobb ereje, mert saját bölcsességében bízik, és nem ad alkalmat a Megváltónak, hogy hatalmát érte kinyilatkoztassa. Ő minden szükségében segít a benne hívő gyermekein, ha teljes bizalmukat belé helyezik, és hűségesen engedelmeskednek neki. – Pátriárkák és próféták, 493. old.

Néha azonban homály és csüggedés üli meg a lelket, s elmerüléssel fenyeget, de ne dobjuk el bizodalmunkat. Szemünket Jézusra kell szegeznünk érzelmeinkre való tekintet nélkül. Iparkodjunk minden felismert kötelességünket teljesíteni, és nyugodjunk meg Isten ígéreteiben.

Néha elfog bennünket érdemtelenségünk mélységes tudata, és félelmes remegéssel hullámzik át lelkünkön, ez azonban nem bizonyítéka annak, hogy az Úr megváltozott volna irányunkban vagy mi őiránta. Sose törekedjünk kedélyünk felcsigázására, hogy bizonyos érzelmeket váltson ki bennünk. Lehet, hogy ma nem érezzük azt a békét és örömöt, melyet tegnap élveztünk, de hitben ragadjuk meg Krisztus karját, bízzunk benne teljesen mind a fényben, mind a homályban.

Sátán súghatja a füledbe: „Te sokkal bűnösebb vagy, semhogy Jézus megmenthetne.” Bár elismered, hogy bűnös és méltatlan vagy, mégis ellene szegezheted a kísértőnek: „Krisztus engesztelő áldozatának érdeme által Ő az én Üdvözítőm. Nem saját érdemeimben bízom, hanem az Ő drága vérében, amely megtisztít engem. Most is rajta csüng a gyenge lelkem.” A keresztény élete az állandó élő hit élete legyen. A megingathatatlanul erős hit hoz békét és biztonságot. – Üzenet az ifjúságnak, 111–112. old.

Amint feladod saját akaratodat és önnön bölcsességedet, majd ha Krisztustól tanulsz, úgy nyersz beengedést az Isten országába. Az Úr teljes, feltétel nélküli átadást igényel. Add át neki az életed, hogy Ő vezessen és alakítson! Vedd nyakadba igáját! Vesd alá magad irányításának és tanításának! Ha nem válsz olyanná, mint egy kisgyermek, soha nem léphetsz be a mennyei országba. 
Jézusban lakozni annyi, mint jelleme mellett dönteni, hogy az Ő érdekei megegyezzenek a te érdekeiddel. Lakj benne, csak az légy és csak azt tedd, amit Ő elvár tőled. Ezek a tanítványság feltételei, melyek teljesítése nélkül soha nem találhatsz nyugalmat. Pihenj meg az Üdvözítőben! Rajta kívül nem találhatsz nyugalmat. – Szemelvények, 1. kötet, 110. old.
Február 6., péntek  (  További tanulmányozásra
A nagy Orvos lábnyomán: 251. old.

